Politiet satte inn store ressurser etter meldinger om tre personer iført klovnedrakt og maske.

De tre bar på balltre og kniver og skal ha befunnet seg i området Vadmyra skole i Bergen vest.

– Vi fikk flere telefoner fra barn helt ned i 11-årsalderen som var vettskremte. De fortalte at klovnene bar på balltre og kniver, og bare kom nærmere og nærmere, sier operasjonsleder Morten Kronen i politiet.

Politiet har sendt hundepatrulje og en rekke politipatruljer til stedet.

– Dette er overhodet ikke greit. Skremme barn på den måten der. Den ene som ringte inn var helt hysterisk og tydelig livredd. Dette vil vi slå hardt ned på, sier han.

– Ikke akseptabelt

Det hadde vært et arrangement på skolen, og det befant seg i den forbindelse fem-seks barn på skoleplassen etterpå. Det var disse som ble skremt av klovnene.

En politipatrulje måtte bli igjen ved Vadmyrabanen for å berolige barna som hadde blitt vettskremt.

– Vi har en del opplysninger, og leter i området. Vi håper vi finner dem snart, og dette er en oppførsel vi overhodet ikke aksepterer, sier en tydelig sint operasjonsleder.

Løp etter barna

Politiførstebetjent Kent-Ove Haaland er på stedet, og sier til BA at fire-fem politipatruljer søker i området i 2130-tiden.

– Vi har også sjekket ut noen navn, men det er ikke funnet noe til nå, sier han.

Han sier videre at klovnene skal ha løpt etter barna fra skolen og opp mot Vadmyrabanen.

– Det var en forferdelig skremmende opplevelse for barna, og de er sendt hjem. Dette ser vi svært alvorlig på, og vil ikke ha noe av hos oss, sier han.

Klokken 23 har politiet trappet ned aksjonen, og det er opprettet sak. Ingen er så langt pågrepet.

Rykter om klovner

En mor BA har snakket med som bor i Vadmyra sier at ungene i området har vært engstelige den siste tiden på grunn av alt snakket om klovner.

Hun har også hørt at en gutt skal ha blitt skremt av klovner i går tirsdag.

Politiet ved Vadmyra skole onsdag kveld. Foto: Bente-Line Svellingen Flatekvål

Det samme sier en far BA møter ved Vadmyrabanen.

Han hadde vært vakt på skolen tidligere på kvelden under åpen dag, men hadde gått før klovnene dukket opp.

– Jeg hørte snakk om klovner også på skolen, og det var noen som ble så redd at de begynte å grine da de snakket om det. Det er trist at det har blitt et slikt hysteri rundt dette, og det er ikke kjekt for ungene at det har blitt så skummelt, sier han, og legger til:

– Det er selvsagt ikke greit å løpe rundt med kniv og balltre for å skremme.